LT Europos Sąjungos oficialusis leidinys C 473/57

ATASKAITA

dėl Naujoviškų vaistų iniciatyvos bendrosios įmonės 2015 finansinių metų metinių finansinių ataskaitų su Bendrosios įmonės atsakymu

(2016/C 473/07)

TURINYS

Dalis Puslapis ĮVADAS 1–5 58 PATIKINIMO PAREIŠKIMĄ PATVIRTINANTI INFORMACIJA 6 58 PATIKINIMO PAREIŠKIMAS 7–14 58 Nuomonė dėl finansinių ataskaitų patikimumo 12 60 Nuomonė dėl finansinėse ataskaitose atspindimų operacijų teisėtumo ir tvarkingumo 13 60 PASTABOS DĖL BIUDŽETO IR FINANSŲ VALDYMO 15–21 60 Finansinių ataskaitų pateikimas 15 60 2015 m. biudžeto vykdymas 16–17 60 NVI bendrosios įmonės daugiamečio biudžeto įgyvendinimas pagal 7BP 18–19 60 NVI bendrosios įmonės daugiamečio biudžeto įgyvendinimas pagal programą „Horizontas 2020“ 20–21 60 KITA 22–26 61 Pagrindinės kontrolės ir priežiūros sistemos 22 61 Kovos su sukčiavimu strategija 23–25 61 Komisijos Vidaus audito tarnyba (VAT) 26 61 ATSIŽVELGIMAS Į ANKSTESNES PASTABAS 27–28 61 Projektų mokslinių tyrimų rezultatų stebėjimas ir ataskaitų teikimas 27 61 Interesų konfliktai 28 62 PRIEDAS 62

ĮVADAS

1. Briuselyje įsikūrusi Bendroji įmonė, skirta įgyvendinti jungtinę technologijų iniciatyvą „Naujoviški vaistai“ (NVI bendroji įmonė), buvo įsteigta 2007 m. gruodžio mėn. (1) 10 metų laikotarpiui, o savarankiškai dirbti pradėjo 2009 m. lapkričio 16 d. 2014 m. gegužės mėn. (2) Taryba panaikino pradinį reglamentą ir patikėjo Bendrajai įmonei, kuri pavadinta „2 naujoviškų vaistų iniciatyvos bendroji įmonė“ (2 NVI bendroji įmonė) (3), naujas užduotis pagal mokslinių tyrimų ir inovacijos bendrąją programą „Horizontas 2020“ (4) ir pratęsė Bendrosios įmonės gyvavimą iki 2024 m. gruodžio 31 d.

2. NVI bendrosios įmonės tikslas pagal Septintąją bendrąją mokslinių tyrimų programą (7BP) (5) – reikšmingai pagerinti vaistų kūrimo proceso efektyvumą ir rezultatyvumą, iškeliant ilgalaikį siekį, kad farmacijos sektorius gamintų veiksmingesnius ir saugesnius naujoviškus vaistus. Pagal programą „Horizontas 2020“ 2 NVI bendrosios įmonės tikslas yra gerinti sveikatą sparčiau kuriant naujoviškus vaistus ir suteikiant ligoniams galimybes jais naudotis, ypač tose srityse, kuriose nėra patenkintas medicininis ar socialinis poreikis. Ji tai daro skatindama bendradarbiavimą tarp pagrindinių subjektų, susijusių su moksliniais tyrimais sveikatos priežiūros srityje, kaip antai universitetų, farmacijos ir kitų pramonių, mažų ir vidutinių įmonių (MVĮ), pacientų organizacijų ir vaistų priežiūros institucijų (6).

3. Bendrosios įmonės nariai steigėjai yra Europos Sąjunga (ES), kuriai atstovauja Europos Komisija, ir Europos farmacijos pramonės ir asociacijų federacija (EFPIA). Prie programos gali prisijungti kiti nariai ir asocijuotieji partneriai.

4. Maksimalus ES įnašas į NVI bendrąją įmonę, skirtas padengti mokslinių tyrimų ir administracines išlaidas (7), yra vienas milijardas eurų, mokėtinas iš 7BP biudžeto. Narių iš farmacijos sektoriaus įnašai turi prilygti ES įnašui.

5. Maksimalus 2 NVI bendrajai įmonei pagal programą „Horizontas 2020“ skirtas ES finansinis įnašas yra 1 638 milijonai eurų, iš kurių iki 1 425 milijonų eurų skiriama prilygti farmacijos sektoriaus įnašui ir iki 213 milijonų eurų – prilygti kitų įmonių, nusprendusių prisijungti prie 2 NVI kaip asocijuotosios partnerės, įnašams. Nariai privalo vienodai prisidėti prie administracinių išlaidų (kurios 2 NVI bendrojoje įmonėje neturėtų viršyti 85,2 milijono eurų).

PATIKINIMO PAREIŠKIMĄ PATVIRTINANTI INFORMACIJA

6. Audito Rūmų pasirinktas audito metodas apima analitines audito procedūras, tiesioginį operacijų testavimą bendrosios įmonės lygmeniu ir pagrindinių priežiūros ir kontrolės sistemų kontrolės priemonių vertinimą, įskaitant ex post auditų, kuriuos Bendroji įmonė atliko pas naudos gavėjus, kokybės kontrolės peržiūrą. Be to, naudojami iš kitų auditorių darbų gauti įrodymai ir atliekama vadovybės pareiškimų analizė.

PATIKINIMO PAREIŠKIMAS 7. Pagal Sutarties dėl Europos Sąjungos veikimo (SESV) 287 straipsnį Audito Rūmai auditavo: a) Naujoviškų vaistų iniciatyvos bendrosios įmonės ARTEMIS metines finansines ataskaitas, kurias sudaro 2015 m. gruodžio 31 d. pasibaigusių finansinių metų finansinės būklės (8) ir biudžeto vykdymo ataskaitos (9), ir b) šiose finansinėse ataskaitose atspindimų operacijų teisėtumą ir tvarkingumą. Vadovybės atsakomybė 8. Pagal Komisijos deleguotojo reglamento (ES) Nr. 110/2014 (10) 16 ir 22 straipsnius vadovybė yra atsakinga už Bendrosios įmonės metinių finansinių ataskaitų rengimą ir sąžiningą jų pateikimą bei atspindimų operacijų teisėtumą ir tvarkingumą. a) Su Bendrosios įmonės metinėmis finansinėmis ataskaitomis susijusi vadovybės atsakomybė apima vidaus kontrolės sistemos, – susijusios su finansinės atskaitomybės, kurioje nėra reikšmingų dėl sukčiavimo ar klaidų atsiradusių iškraipymų, parengimu ir sąžiningu pateikimu, – nustatymą, taikymą ir priežiūrą; tinkamų apskaitos metodų, remiantis Komisijos apskaitos pareigūno patvirtintomis apskaitos taisyklėmis (11), pasirinkimą ir taikymą bei esamomis aplinkybėmis pagrįstų apskaitinių įvertinimų atlikimą. Direktorius Bendrosios įmonės metines finansines ataskaitas patvirtina po to, kai jos apskaitos pareigūnas jas parengė remdamasis visa turima informacija ir pateikė su finansinėmis ataskaitomis susijusį raštą, kuriame, be kita ko, nurodo, kad jis turi pakankamą patikinimą, kad jos visais reikšmingais aspektais tikrai ir teisingai atspindi Bendrosios įmonės finansinę būklę. b) Su atspindimų operacijų teisėtumu ir tvarkingumu bei patikimo finansų valdymo atitiktimi susijusi vadovybės atsakomybė apima veiksmingos ir efektyvios vidaus kontrolės, – apimančios pakankamą priežiūrą ir tinkamas priemones, siekiant išvengti pažeidimų ir sukčiavimo bei prireikus teismines procedūras, susigrąžinant neteisingai išmokėtas ar panaudotas lėšas, – nustatymą, taikymą ir priežiūrą. Auditoriaus atsakomybė 9. Audito Rūmai, remdamiesi savo audito rezultatais, privalo pateikti Europos Parlamentui ir Tarybai (12) metinių finansinių ataskaitų patikimumo bei jose atspindimų operacijų teisėtumo ir tvarkingumo patikinimo pareiškimą. Audito Rūmai savo auditą atlieka vadovaudamiesi IFAC tarptautiniais audito standartais ir etikos kodeksais bei INTOSAI tarptautiniais aukščiausiųjų audito institucijų standartais. Pagal šiuos standartus reikalaujama, kad Audito Rūmai planuotų ir atliktų auditą tokiu būdu, kad būtų gautas pakankamas patikinimas dėl to, ar Bendrosios įmonės metinėse finansinėse ataskaitose nėra reikšmingų iškraipymų, o jose atspindimos operacijos yra teisėtos ir tvarkingos. 10. Atliekant auditą, taikomos procedūros, skirtos gauti audito įrodymus apie sumas ir kitą informaciją finansinėse ataskaitose bei apie jose atspindimų operacijų teisėtumą ir tvarkingumą. Procedūros pasirenkamos auditoriaus nuožiūra, remiantis dėl sukčiavimo ar klaidų atsiradusių finansinių ataskaitų reikšmingų iškraipymų ar susijusių operacijų reikšmingos neatitikties Europos Sąjungos teisės aktų reikalavimams rizikos vertinimu. Atlikdamas šiuos rizikos vertinimus, auditorius atsižvelgia į visas vidaus kontrolės priemones, susijusias su finansinių ataskaitų rengimu ir sąžiningu jų pateikimu, taip pat į operacijų teisėtumui ir tvarkingumui užtikrinti įdiegtas priežiūros ir kontrolės sistemas, ir nustato esamomis aplinkybėmis tinkamas audito procedūras. Atliekant auditą taip pat įvertintas apskaitos metodų tinkamumas, apskaitinių įverčių pagrįstumas ir bendras finansinių ataskaitų pateikimas. 11. Audito Rūmų manymu, jų patikinimo pareiškimui pagrįsti yra gauta pakankamai tinkamų audito įrodymų. Nuomonė dėl finansinių ataskaitų patikimumo 12. Audito Rūmų nuomone, Bendrosios įmonės metinėse finansinėse ataskaitose jos finansinė būklė 2015 m. gruodžio 31 d. ir su tą dieną pasibaigusiais finansiniais metais susijusių operacijų rezultatai ir jos pinigų srautai visais reikšmingais aspektais yra pateikti teisingai, kaip to reikalauja jos finansinės taisyklės ir Komisijos apskaitos pareigūno priimtos apskaitos taisyklės. Nuomonė dėl finansinėse ataskaitose atspindimų operacijų teisėtumo ir tvarkingumo 13. Audito Rūmų nuomone, 2015 m. gruodžio 31 d. pasibaigusių metų metinėse finansinėse ataskaitose atspindimos operacijos visais reikšmingais aspektais yra teisėtos ir tvarkingos.

14. Toliau pateiktos pastabos šių Audito Rūmų nuomonių nekeičia.

PASTABOS DĖL BIUDŽETO IR FINANSŲ VALDYMO

Finansinių ataskaitų pateikimas

15. NVI bendrosios įmonės paskelbtos galutinės metinės finansinės ataskaitos neapima nei biudžeto rezultatų ataskaitos, nei suderinimo su ekonominės veiklos rezultatų ataskaita lentelės. Tačiau abu šie dokumentai skelbiami 2015 m. Bendrosios įmonės biudžeto ir finansų valdymo ataskaitoje, tačiau informacijos lygis skiriasi nuo daugumos kitų bendrųjų įmonių pateiktos informacijos lygio. Tai rodo, kad yra būtinos Komisijos gairės dėl bendrųjų įmonių biudžeto ataskaitų teikimo.

2015 m. biudžeto vykdymas

16. Į galutinį turimą 2015 m. biudžetą įtraukti 315,3 milijono eurų įsipareigojimų asignavimų ir 195,4 milijono eurų mokėjimų asignavimų. Įsipareigojimų ir mokėjimų asignavimų panaudojimo lygiai atitinkamai buvo 91 % ir 73 %. Žemesnį, nei tikėtasi, mokėjimų asignavimų įgyvendinimo lygį nulėmė vėlavimai derybose dėl kelių programos „Horizontas 2020“ projektų, kuriems išankstinio finansavimo mokėjimai buvo atlikti 2016 m. pradžioje (13).

17. Iš visų 2015 m. prisiimtų veiklos įsipareigojimų (420,3 milijono eurų) 50,2 % buvo individualūs įsipareigojimai, paremti užbaigtomis dotacijų ir sutarčių skyrimo procedūromis. Likę 49,8 % buvo visuotiniai įsipareigojimai, kurių atžvilgiu skyrimo procedūra nebuvo užbaigta. Individualių įsipareigojimų lygį 2015 m. nulėmė vėlavimai vykdant derybų procedūrą, susijusią su 2015 m. kvietimais teikti projektų pasiūlymus programai „Horizontas 2020“.

NVI bendrosios įmonės daugiamečio biudžeto įgyvendinimas pagal 7BP

18. 2015 m. pabaigoje iš vieno milijardo eurų, skirtų NVI bendrosios įmonės pagrindinei ir administravimo veikloms ir finansuotinų iš ES biudžeto pagal 7BP, Bendroji įmonė prisiėmė 966 milijonų eurų įsipareigojimų ir atliko 538,1 milijono eurų mokėjimų (55,7 % veiklos įsipareigojimų). Aukštą neįvykdytų veiklos įsipareigojimų lygį (427,9 milijono eurų arba 44,3 %) daugiausia nulėmė lėta ir vangi veiklos pradžia pirmaisiais Bendrosios įmonės metais ir jie bus panaudoti padengti ateities mokėjimus pagal pasirašytus susitarimus dėl dotacijų iki 2021 m. pabaigos. ES įnašas grynaisiais pinigais į Bendrosios įmonės administracines išlaidas sudarė 27,2 milijono eurų.

19. Iki 2015 m. gruodžio 31 d. Bendrajai įmonei buvo pranešta, jog iš vieno milijardo eurų kitų narių nepiniginių ir grynųjų pinigų įnašų pagrindinei veiklai buvo skirta 503,1 milijono eurų nepiniginių įnašų, iš kurių Valdyba patvirtino 321,8 milijono eurų arba 63,9 %. Kitų narių įnašai grynaisiais pinigais į Bendrosios įmonės administracines išlaidas sudarė 14,2 milijono eurų.

NVI bendrosios įmonės daugiamečio biudžeto įgyvendinimas pagal programą „Horizontas 2020“

20. Iš bendro 1 638 milijono eurų paketo, skirto pagrindinei ir administravimo veikloms, finansuotinoms iš ES biudžeto pagal programą „Horizontas 2020“, Bendroji įmonė prisiėmė 351,7 milijono eurų veiklos įsipareigojimų ir atliko 45,9 milijono eurų mokėjimų (13 % veiklos įsipareigojimų). Žemą mokėjimų lygį daugiausia nulėmė vėlavimai derybose su pramonės partneriu dėl programos „Horizontas 2020“ susitarimų. ES įnašas grynaisiais pinigais į Bendrosios įmonės administracines išlaidas sudarė 1,2 milijono eurų.

21. Kalbant apie kitų narių nepiniginius ir grynųjų pinigų įnašus, iki 2015 m. gruodžio 31 d. Bendrajai įmonei buvo pranešta, jog iš bendro 1 638 milijono eurų paketo jai buvo skirta 68,6 milijono eurų. Kitų narių įnašai grynaisiais pinigais į Bendrosios įmonės administracines išlaidas sudarė 2,8 milijono eurų.

KITA

Pagrindinės kontrolės ir priežiūros sistemos

22. NVI bendroji įmonė įdiegė ex ante kontrolės procedūras, paremtas finansinių ir veiklos dokumentų peržiūra, ir atlieka ex post auditus pas dotacijų gavėjus. Šios patikros yra pagrindinės priemonės, leidžiančios įvertinti operacijų teisėtumą ir tvarkingumą, įskaitant jos kitų nei ES narių grynųjų pinigų ir nepiniginius įnašus į Bendrąją įmonę. NVI bendrosios įmonės 2015 m. metinės veiklos ataskaitoje praneštas likutinis ex post auditų lygis sudarė 1,5 % (14).

Kovos su sukčiavimu strategija

23. Pagal Bendrosios įmonės finansinių taisyklių 12 straipsnį biudžetas turi būti vykdomas taikant veiksmingą ir efektyvią vidaus kontrolę, įskaitant sukčiavimo ir pažeidimų aptikimą, žalos ištaisymą ir tolesnę priežiūrą.

24. Po to, kai Komisija 2011 m. birželio mėn. priėmė Kovos su sukčiavimu strategiją, pirmoji bendra mokslinių tyrimų ex post kovos su sukčiavimu strategija buvo priimta 2012 m. liepos mėn. ir atnaujinta 2015 m. liepos mėn., atsižvelgiant į programos „Horizontas 2020“ pakeitimus (15). Mokslinių tyrimų kovos su sukčiavimu strategija apima veiksmų planą, kurį turi vykdyti mokslinių tyrimų bendrosios įmonės.

25. NVI bendrojoje įmonėje jau nustatytos vidaus kontrolės procedūros, skirtos suteikti pakankamą patikinimą dėl sukčiavimo ir pažeidimų prevencijos ir aptikimo (ex ante mokėjimų patikros, interesų konfliktų politika ir ex post auditai pas galutinius dotacijų gavėjus). Bendroji įmonė pagal sutartą tvarkaraštį įgyvendina veiksmų plano priemones, kaip antai, ji naudojasi Komisijos duomenų bazėmis, kad nustatytų pašalintas organizacijas ar galimą dvigubą finansavimą (16).

Komisijos Vidaus audito tarnyba (VAT)

26. 2015 m. vasario mėn. VAT užbaigė dotacijų valdymo 2 NVI bendrojoje įmonėje ex ante patikrų auditą. VAT rekomendavo Bendrajai įmonei pagerinti savo ex ante patikrų veiksmingumą, stengiantis daugiau taikyti rizika pagrįstą ir subalansuotą metodiką bei sustiprinti sertifikatų dėl finansinės būklės ataskaitų kontrolės procedūras (17). 2 NVI bendroji įmonė įgyvendina TAS audito rekomendacijas, taip pat atsižvelgia į Audito Rūmų pastabas šiais klausimais.

ATSIŽVELGIMAS Į ANKSTESNES PASTABAS

Projektų mokslinių tyrimų rezultatų stebėjimas ir ataskaitų teikimas

27. Kaip reikalauja programos „Horizontas 2020“ taisyklės (18), 2 NVI bendroji įmonė savo metinėje veiklos ataskaitoje atskleidė konkrečius tyrimų rezultatų rodiklius (veiksmingumo rodiklius ir kompleksinių klausimų stebėjimo rodiklius) (19).

Interesų konfliktai

28. 2015 m. liepos mėn. Komisija parengė gaires bendrosioms įmonėms dėl interesų konflikto taisyklių ir bendrą šabloną, taikytiną interesų konflikto nebuvimui deklaruoti, kurį Bendroji įmonė turėtų įtraukti į savo procedūras.

Šią ataskaitą priėmė IV kolegija, vadovaujama Audito Rūmų nario Baudilio TOMÉ MUGURUZA, 2016 m. spalio 18 d. Liuksemburge įvykusiame posėdyje. Audito Rūmų vardu Klaus-Heiner LEHNE Pirmininkas

(1) 2007 m. gruodžio 20 d. Tarybos reglamentas (EB) Nr. 73/2008 dėl bendrosios įmonės įsteigimo, siekiant įgyvendinti jungtinę technologijų iniciatyvą „Naujoviški vaistai“ (OL L 30, 2008 2 4, p. 38).

(2) 2014 m. gegužės 6 d. Tarybos reglamentas (ES) Nr. 557/2014, kuriuo įsteigiama 2 naujoviškų vaistų iniciatyvos bendroji įmonė (OL L 169, 2014 6 7, p. 54).

(3) Šioje ataskaitoje naudojamas pavadinimas „Naujoviškų vaistų iniciatyvos bendroji įmonė“, išskyrus atvejus, kai šias dvi programas būtina skirti.

(4) 2013 m. gruodžio 11 d. Europos Parlamento ir Tarybos reglamentas (ES) Nr. 1291/2013, kuriuo sukuriama bendroji mokslinių tyrimų ir inovacijų programa „Horizontas 2020“ (2014–2020 m.) ir panaikinamas Sprendimas Nr. 1982/2006/EB (OL L 347, 2013 12 20, p. 104).

(5) Europos Parlamento ir Tarybos sprendimas Nr. 1982/2006/EB (OL L 412, 2006 12 30, p. 1).

(6) Priede apibendrinta Bendrosios įmonės kompetencija, veikla ir turimi ištekliai. Šis priedas pateiktas susipažinti.

(7) Administracines išlaidas finansuoja BĮ nariai. BĮ veiklai pagal 7BP finansuoti narės steigėjos sumoka vienodo dydžio įnašus, kurių kiekvieno suma neviršija 4 % viso ES finansinio įnašo NVI BĮ. Visi kiti nariai prie mokslinių tyrimų veiklos prisideda proporcingai jų bendram įnašui.

(8) Balansas ir finansinės veiklos ataskaita, pinigų srautų lentelė, grynojo turto pokyčių ataskaita, svarbių apskaitos metodų santrauka ir kiti aiškinamieji raštai.

(9) Biudžeto vykdymo ataskaitos, biudžeto principų suvestinė ir kita aiškinamoji informacija.

(10) OL L 38, 2014 2 7, p. 2.

(11) Komisijos apskaitos pareigūno patvirtintos apskaitos taisyklės yra pagrįstos Tarptautinės buhalterių federacijos paskelbtais Tarptautiniais viešojo sektoriaus apskaitos standartais (TVSAS) arba prireikus – Tarptautinės apskaitos standartų valdybos paskelbtais Tarptautiniais apskaitos standartais (TAS)/Tarptautiniais finansinės atskaitomybės standartais (TFAS).

(12) Deleguotojo reglamento (ES) Nr. 110/2014 47 straipsnis.

(13) Žr. 2015 m. biudžeto ir finansų ataskaitos priedą, p. 11.

(14) Išsamų taikomos ex post audito metodikos aprašymą, kartu su ex post auditų skaičiumi ir audituotomis sumomis, rasite NVI BĮ 2015 m. metinėje veiklos ataskaitoje, p. 107–110. 2015 m. atlikti ex post auditai apėmė projektus, kuriuos Bendroji įmonė finansuoja pagal 7BP. Audito metodas, taikomas programos „Horizontas 2020“ projektams, yra nustatytas programos „Horizontas 2020“ bendroje mokslinių tyrimų ex post audito strategijoje. Projektų, kuriuos Bendroji įmonė finansuoja pagal programą „Horizontas 2020“, ex post auditai bus pradėti 2016 m.

(15) Pavyzdžiui, jos turi įsteigti bendrą paramos tarnybą su centralizuota audito tarnyba ir ES mokslinių tyrimų įstaigoms skirtais suderintais verslo procesais.

(16) Šis veiksmas taip pat apima įvertinimą, ar naudojamasi ne ES finansavimo šaltiniais, siekiant išvengti dvigubo finansavimo.

(17) NVI pavyzdiniame susitarime dėl dotacijų (II priedas – Ataskaitos ir mokėjimai, p. 7) nustatyta, kad „[…] 4. Kiekvienas dalyvis pateikia sertifikatą dėl finansinės būklės ataskaitų, kai deklaruotų išlaidų suma prilygsta 375 000 eurų sumai ar ją viršija, kai į ją yra įskaičiuotos visos ankstesnės išlaidų deklaracijos, kurių atžvilgiu sertifikatas dėl finansinės būklės ataskaitų nebuvo pateiktas, ir bet kuriuo atveju projektą užbaigiant už kiekvieną anksčiau nesertifikuotą sumą“.

(18) Reglamento (ES) Nr. 1291/2013 31 straipsnis.

(19) Žr. NVI BĮ 2015 m. metinės veiklos ataskaitos 5, 6 ir 7 priedus, p. 118–132.

PRIEDAS Naujoviškų vaistų bendroji įmonė (Briuselis) Kompetencija ir veikla Sutartyje numatytos Sąjungos kompetencijos sritys (Ištraukos iš Sutarties dėl Europos Sąjungos veikimo 187 ir 188 straipsnių) Sąjunga gali kurti bendras įmones ar kokias nors kitas struktūras, reikalingas Sąjungos mokslinių tyrimų, technologijų plėtros ir demonstravimo programoms efektyviai vykdyti. Taryba, remdamasi Komisijos pasiūlymu ir pasikonsultavusi su Europos Parlamentu bei Ekonomikos ir socialinių reikalų komitetu, priima 187 straipsnyje nurodytas nuostatas. 183, 184 ir 185 straipsniuose nurodytas nuostatas Europos Parlamentas ir Taryba priima spręsdami pagal įprastą teisėkūros procedūrą ir pasikonsultavę su Ekonomikos ir socialinių reikalų komitetu. Papildomoms programoms priimti reikalingas suinteresuotų valstybių narių sutikimas. Bendrosios įmonės kompetencijos sritys 2014 m. gegužės 6 d. Tarybos reglamentas (ES) Nr. 557/2014, kuriuo įsteigiama 2 naujoviškų vaistų iniciatyvos bendroji įmonė (OL L 169, 2014 6 7, p. 54) Tikslai Pagal Tarybos reglamento (ES) Nr. 557/2014 2 straipsnį 2 NVI bendrosios įmonės tikslai yra šie: a) remti pagal Reglamento (ES) Nr. 1291/2013/ES 25 straipsnį pasirengimo veikti konkurencinėje aplinkoje mokslinių tyrimų ir inovacinių veiksmų, kurie turi strateginės reikšmės Sąjungos konkurencingumui ir pramonės subjektų lyderystei, plėtojimą ir įgyvendinimą arba spręsti konkrečius visuomenės uždavinius, visų pirma pagal Tarybos sprendimo 2013/743/ES I priedo II ir III dalis, ir ypač gerinti Europos piliečių sveikatą ir gerovę; b) padėti siekti Naujoviškų vaistų jungtinės technologijų iniciatyvos tikslų, visų pirma: i) padidinti Pasaulio sveikatos organizacijos nurodytų prioritetinių naujoviškų vaistų klinikinių tyrimų sėkmės nuošimtį; ii) jei įmanoma, mažinti vaistų (pavyzdžiui, nuo vėžio, imuninės sistemos, kvėpavimo takų, neurologinių ir neurodegeneracinių ligų) kūrimo laiką, per kurį klinikiniu būdu įrodomas veiksmingumas; iii) kurti naujas ligų, kurių atžvilgiu esama didelių nepatenkintų poreikių (pavyzdžiui, Alzheimerio liga) ir ribotos rinkos paskatos (pavyzdžiui, susijusios su atsparumu antimikrobinėms medžiagoms), terapijas; iv) remti ligų diagnostikos ir gydymo biožymenų, aiškiai susijusių su klinikine svarba ir patvirtintų reguliavimo institucijų, plėtojimą; v) mažinti vakcinų kandidačių nesėkmės rodiklį III etapo klinikiniuose tyrimuose naudojant naujus biožymenis pradiniam efektyvumui ir saugai patikrinti; vi) tobulinti dabartinius vaistų kūrimo procesus remiant priemonių, standartų ir modelių, kuriais būtų vertinamas reguliuojamųjų sveikatos produktų veiksmingumas, sauga ir kokybė, plėtojimą. Valdymas 2 NVI BĮ valdymo organai yra: i) Valdyba, ii) Vykdomasis direktorius, iii) Mokslinis komitetas, iv) Valstybių atstovų grupė ir Suinteresuotųjų subjektų forumas. Valdyba gali steigti kitas patariamąsias grupes. Valdybą sudaro 10 valdybos narių, tolygiai atstovaujančių abiem Bendrosios įmonės NVI nariams steigėjams: Europos Sąjungai (atstovaujamai Europos Komisijos) ir Europos farmacijos pramonės ir asociacijų federacijai (EFPIA). Valdybai tenka bendra atsakomybė už 2 NVI bendrosios įmonės strateginę kryptį ir operacijas, ji taip pat vykdo jos veiklos įgyvendinimo priežiūrą. Vykdomasis direktorius yra vyriausias pareigūnas, atsakingas už 2 NVI bendrosios įmonės kasdienį valdymą, vykdomą atsižvelgiant į Valdybos sprendimus, jam talkina Programų biuras. Vykdomasis direktorius yra 2 NVI BĮ teisinis atstovas ir įgyvendina BĮ biudžetą. Mokslinis komitetas, Valstybių atstovų grupė ir Suinteresuotųjų subjektų forumas yra patariamieji 2 NVI BĮ organai. Valdybos įsteigtos Strateginio valdymo grupės koordinuoja 2 NVI BĮ darbą tam tikrose strateginėse srityse ir darbą didinant naujų temų plėtojimo skaidrumą ir veiksmingumą. 2015 m. Bendrajai įmonei skirti ištekliai Biudžetas 315 255 931 euras įsipareigojimams 195 397 810 eurų mokėjimams Į šias sumas įskaičiuoti nuo 2014 m. perkelti asignavimai ir neįskaičiuotos tais metais susigrąžintos sumos. Darbuotojų skaičius 2015 m. gruodžio 31 d. 2015 m. personalo plane buvo numatyti 35 laikinieji ir 9 sutartininkų etatai. Užimti buvo 31 laikinasis ir 4 sutartininkų etatai. 80 % šių išteklių yra tiesiogiai skirti pagrindinei veiklai paremti. 2015 m. veiklos rezultatai ir suteiktos paslaugos 2 NVI BĮ 2015 m. metinės veiklos ataskaitą žr. internete adresu www.imi.europa.eu Šaltinis: 2 NVI BĮ pateikta informacija.